आखदे न चाची बड़ी गै दाना जनानी ही। औन्दे गै उन्न पुन्नु चाचे गी कन्न पाने जोड़ा करी ओड़ेआ हा। कुत्थे˙ ओ पुन्नु जेड़ा रोज दौं चार लामें आनदा हा ते कुत्थें ए पुन्नु जेड़ा हुन चाची दे शारें पर नचदा हा। के मजाल जे कदें ऐमें कैमें पैर भी घरा बार कड्डी जा। शराब, सूटा, भंग, जूआ ते इक थार, चाची ने पुन्नु चाचे कोला तमाकू तोड़ी छड़काई ओड़ेया। चाचा, जिन्न कदें कख भन्नियै दोहरा नईं हा कीता, हुन बडलै न्हेरै उठदा, टग्गे जोत्तरदा, हल बांदा, दपैंहरीं चाची शाह् बेला लेइयै औन्दी ते आखदी-"नाओ।" चाचा होर नाई औन्दे ते रुट्टी खन्दे। रुट्टी खंदे चाची दिय किन्नियां गै नसीतां सुननियां पौन्दियां। फिरी परतियै उयै टग्गे ते हल,--तरकालां होइयां, अग्गें-अग्गें बल्द ते पिच्छें-पिच्छें चाचा, घा दी पंड चुक्की दी-घर आए, घाs पानी टग्गें गी पाया, रूट्टी खादी, खट डाई ते सेई रे।